CELEX: 32016R0591
Language: hu
Date: 2016-04-15 00:00:00
Title: A Tanács (EU) 2016/591 rendelete (2016. április 15.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló 1370/2013/EU rendeletnek a vaj és a sovány tejpor rögzített áron való felvásárlására alkalmazandó mennyiségi korlátozások tekintetében történő módosításáról

19.4.2016   
            
            
               HU
            
            
               Az Európai Unió Hivatalos Lapja
            
            
               L 103/3
            
         A TANÁCS (EU) 2016/591 RENDELETE
   (2016. április 15.)
   a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló 1370/2013/EU rendeletnek a vaj és a sovány tejpor rögzített áron való felvásárlására alkalmazandó mennyiségi korlátozások tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (3) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A tej és a tejtermékek ágazatában hosszú ideje komoly piaci egyensúlyhiány áll fenn. A 2014. évhez viszonyítva 2015-ben világszinten összességében változatlan maradt a tej és tejtermékek behozatalára vonatkozó kereslet, ugyanakkor az Unióban és más fő exportáló régiókban jelentősen nőtt a termelés.
            
         
               (2)
            
            
               A tejkvóta lejártára készülve és a pozitív középtávú világpiaci előrejelzésekre tekintettel az Unióban beruházásokat valósítottak meg a tejtermelési kapacitás fejlesztésére, amely az uniós tejtermelés folyamatosan növekedését eredményezte. A feleslegként termelt tejmennyiséget olyan, hosszú távon raktározható termékekké dolgozzák fel, mint a vaj vagy a sovány tejpor.
            
         
               (3)
            
            
               Ennek következtében 2014-ben és 2015-ben az Unióban csökkent a vaj és a sovány tejpor ára, és ez utóbbi árai az állami intervenciós ár szintjére estek vissza. A vaj ára még az állami intervenciós ár fölött van, de leszorító hatásnak van kitéve.
            
         
               (4)
            
            
               Az 1370/2013/EU tanácsi rendelet (1) mennyiségi korlátozásokat állapít meg az ugyanazon rendelet szerinti rögzített áron való vaj- és soványtejpor-felvásárlásokra vonatkozóan. Az e korlátozásokat meghaladó mennyiségek tekintetében a felvásárlást pályázati eljárás útján kell lefolytatni a maximális felvásárlási ár meghatározása érdekében.
            
         
               (5)
            
            
               Annak érdekében, hogy az állami intervenciós mechanizmus zavartalanul rendelkezésre álljon a tej és a tejtermékek ágazatában fennálló piaci zavarok idején, az (EU) 2015/1549 felhatalmazáson alapuló bizottsági rendelet (2) rendkívüli intézkedésként január 1-jére előrehozta a vajra és a sovány tejporra vonatkozóan a 2016. évi állami intervenciós időszak kezdetét.
            
         
               (6)
            
            
               A 2016-ra az (EU) 2015/1549 felhatalmazáson alapuló rendelettel megnyitott kiegészítő állami intervenciós időszakban az 1370/2013/EU tanácsi rendelet által a sovány tejpor rögzített felvásárlási áron való felvásárlására vonatkozóan meghatározott mennyiségi korlátozással megállapított mennyiség felét elérték.
            
         
               (7)
            
            
               Annak érdekében, hogy a tej és a tejtermékek ágazata új egyensúlyra leljen a jelenlegi nehéz piaci helyzetben, és hogy fennmaradjon az állami intervenciós mechanizmusok hatékonyságába vetett bizalom, helyénvaló a 2016-os évre megnövelni a vaj és a sovány tejpor rögzített árú felvásárlására vonatkozó mennyiségi korlátozások révén megállapított mennyiségeket.
            
         
               (8)
            
            
               Abban az esetben, ha e rendelet hatálybalépése előtt pályázati eljárás alkalmazása lépne életbe, az említett eljárás során esetleg felvásárolt mennyiségeket nem kell figyelembe venni a vaj és sovány tejpor azon mennyiségének meghatározásakor, amelyre vonatkozóan sor kerülhet 2016-ban a rögzített áron való felvásárlásra.
            
         
               (9)
            
            
               Annak érdekében, hogy az e rendeletben előírt ideiglenes intézkedések azonnali hatást gyakoroljanak a piacra és hozzájáruljanak az árak stabilizálásához, ennek a rendeletnek a kihirdetése napját követő napon hatályba kell lépnie,
            
         ELFOGADTA EZT A RENDELETET:
   1. cikk
   Az 1370/2013/EU rendelet 3. cikkének (1) bekezdése a következő albekezdéssel egészül ki:
   
      „Az első albekezdésben foglaltaktól eltérve, 2016-ban a vaj és a sovány tejpor rögzített áron való felvásárlására vonatkozó mennyiségi korlátozás a vaj esetében 100 000 tonna, a sovány tejpor esetében 218 000 ezer tonna. Azon mennyiségeket, amelyek felvásárlására 2016. április 19-én folyamatban lévő pályázati eljárás keretében került sor, az említett mennyiségi korlátozások szempontjából nem kell figyelembe venni”.
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. április 15-én.
      
         
            a Tanács részéről
         
         
            az elnök
         
         A.G. KOENDERS
      
   
   
      (1)  A Tanács 1370/2013/EU rendelete (2013. december 16.) a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról (HL L 346., 2013.12.20., 12. o.).
   
      (2)  A Bizottság (EU) 2015/1549 felhatalmazáson alapuló rendelete (2015. szeptember 17.) a tej- és tejtermékágazatot érintő ideiglenes rendkívüli intézkedéseknek a vajra és a sovány tejporra vonatkozó 2015. évi állami intervenciós időszak meghosszabbítása és a vajra és a sovány tejporra vonatkozó 2016. évi állami intervenciós időszak előrehozatala formájában történő megállapításáról (HL L 242., 2015.9.18., 28. o.).